Sigulda vandenõu

Sigulda vandenõu oli 1316. aastal Siguldas sõlmitud liit Liivi ordu, Riia toomkapiitli ja peapiiskopi vasallide vahel, mis oli suunatud peapiiskop Friedrich von Pernsteini vastu.

Riia peapiiskop Pernstein oli alates oma peapiiskopiks valimisest 1304. aastal keeldunud Liivi ordu ülimuslikkust Vana-Liivimaal tunnustamast. Peapiiskop toetas Riia linna võitlust Liivi ordu vastu ning püüdis ka hankida välist toetust oma orduvastastele plaanidele. 

Sellele vastukaaluks lõigi Liivi ordu salajase liidu peapiiskopi vasallide ja kapiitliga, kusjuures tõotati peapiiskop ordu huvidele allutada. Sellest sai peagi teada aga ka Pernstein ning teatas sellest Rooma paavstile. 

1322. aastal tunnistas paavst selle kokkuleppe õigustühiseks. Liivimaa oli aga tegelikult langenud siiski ordu mõju alla ja Pernstein ei omanud seal enam reaalset ilmalikku võimu.

Kategooria:Vana-Liivimaa
Kategooria:14. sajand Euroopas
Kategooria:Liivi ordu
Kategooria:Riia peapiiskopkond